Hamilton fél a hétvégi Maláj Nagydíjtól — F1VILÁG.HU
Hamilton fél a hétvégi Maláj Nagydíjtól
A McLaren brit sztárja, Lewis Hamilton úgy gondolja, hogy a hétvégén megrendezésre kerülő Maláj Nagydíj lesz az év legkeményebb versenye, így mindennél fontosabbnak tartja a megfelelő felkészülést a megmérettetésre.
Az előrejelzések szerint a hétvégén harmincfokos hőség, és nem kevesebb, mint 90%-os páratartalom fogadja majd a versenyzőket Sepangban, ami igencsak megnehezíti a résztvevők életét.
Hamilton úgy gondolja, hogy a Maláj Nagydíj egy igazi erőnléti teszt lesz majd a versenyzők számára, jóllehet már a szezonnyitón is hatalmas melegben folyt a munka.
“Malajzia egy nagyon kemény verseny lesz, és úgy tűnik, ismét melegebb lesz, ami hatalmas kihívást tartogat mindannyiunk számára” – mondta a brit versenyző. “A tavalyi évben ezen a pályán teljesítettem eddigi legkeményebb versenyemet, még csak elképzelni sem lehet, milyen hatalmas forróság van a pilótafülkében.”
A többi versenyzőhöz hasonlóan, Hamilton is már napokkal ezelőtt Malajziába utazott, hogy a helyszínen készüljön fel a hétvége kihívásaira, és a hatalmas, minden eddiginél nagyobb hőségre, illetve páratartalomra.
“Fizikálisan nagyon nehéz felkészülni erre a versenyre, és idén még nehezebb, hiszen tavaly volt néhány hetünk erre, és ez elég is volt, hogy egy melegebb tájon tréningezzünk. Azonban az idei évben nincs szünet a Maláj Nagydíj előtt, így csak néhány napunk van arra, hogy felkészüljünk, és hozzászokjunk a körülményekhez. Azonban nem állunk rosszul, hiszen Melbourne-ben is nagy volt a meleg, így valamelyest felkészülhettünk.”
“A legfontosabb az, hogy elég folyadékot vegyen magához az ember. A tavalyi évben naponta négy litert ittam a felkészülési időszakban. A hét első felében az volt a célom, hogy a lehető legtöbbet edzek, és akklimatizálódjak, felvegyem az itteni ritmust, a megfelelő időben egyek, és így tovább.”
A McLaren brit pilótája azt is elmondta, hogy véleménye szerint az e heti verseny még szórakoztatóbb lesz, mint a múlt héten megrendezett szezonnyitó Ausztrál Nagydíj.
“Sepang egy fantasztikus pálya, azonban a klíma óriási szerepet kap a hétvége során, és igencsak megnehezíti a versenyzők dolgát. Mindenki a határon autózik. Ez volt az egyik legjobb versenye a csapatnak a tavalyi szezonban. Jó volt az autónk, a sebességünkkel sem volt gond, és élvezet volt Kimivel illetve Massával versenyezni. Bízom benne, hogy idén is szórakoztató lesz a futam” – tette hozzá Hamilton.